На основу члана 29 став 2 Закона о државној имовини Закона о државној имовини („Службени лист ЦГ“, бр. 21/09 и 40/11), члана 38 став 1 тачка 9 Закона о локалној самоуправи („Службени лист ЦГ“ бр. 2/18, 34/19, 38/20, 50/22 и 84/22), члана 35 став 1 тачка 9 и члана 38 став 1 Статута општине Никшић („Службени лист ЦГ - Општински прописи“, бр. 31/18 и 21/23), Скупштина општине Никшић, на сједници одржаној \_\_\_\_\_\_\_\_2023.године, донијела је

О Д Л У К У

о обезбјеђењу средстава за помоћ у стамбеном збрињавању

Члан 1

Овом одлуком стварају се услови за обезбјеђење средстава у Буџету општине Никшић, за исплату помоћи у циљу рјешавања стамбеног питања Милоша Елезовића, Радосаве Радуловић и Милијане Пејовић из Никшића, kojи бесправно користе стамбене просторe у објекту број 1, на катастарској парцели број 4454/1, уписаном у „В“ листу листа непокретности, број 2962 КО Никшић, као својина општине Никшић и то за:

* Милоша Елезовића износ од 15.000,00 €;
* Милијану Пејовић износ од 17.500,00 €;
* Радосаву Радуловић износ од 17.500,00 €.

Објекат из става 1 овог члана у којем се налазе стамбени простори које бесправно користе Милош Елезовић, Радосава Радуловић и Милијана Пејовић је предвиђен за уклањање ради изградњу Ватрогасног дома.

Износ из става 1 алинеја 1, 2 и 3 овог члана представља помоћ у стамбеном збрињавању истих, у циљу побољшања њиховог социјалног статуса.

Члан 2

О реализацији ове одлуке стараће се предсједник Општине и орган управе надлежан за послове финансија.

Члан 3

Међусобна права и обавезе између Општине Никшић и Милоша Елезовића, Милијане Пејовић и Радосаве Радуловић регулисаће се посебним уговором, у складу са овом одлуком.

Члан 4

Овлашћује се предсједник општине Никшић да закључи уговоре из члана 3 ове Одлуке, којим ће се ближе дефинисати међусобна права и обавезе између општине Никшић и Милоша Елезовића, Милијане Пејовић и Радосаве Радуловић.

Члан 5

Ова одлука ступа на снагу осмог дана од дана објављивања у „Службеном листу Црне Горе - Општински прописи“.

Број: 01-030-

Никшић, 2023. године

 СКУПШТИНА ОПШТИНЕ НИКШИЋ

 П Р Е Д С Ј Е Д Н И К

 Немања Вуковић,с.р.

**Образложење**

Правни основ за доношење ове одлуке је садржан у члану 29 став 2 Закона о државној имовини („Службени лист ЦГ“, бр. 21/09 и 40/11) којим је прописано да непокретним и покретним стварима и другим добрима у државној имовини, на којима одређена својинска овлашћења врши општина, располаже надлежни орган општине у складу са овим законом и Статутом.

Чланом 38 став 1 тачка 9 Закона о локалној самоуправи („Службени лист ЦГ“ бр. 2/18, 34/19, 38/20, 50/22 и 84/22) прописано је да Скупштина располаже непокретном имовином, осим у случајевима отуђења имовинских права на непокретностима непосредном погодбом, утврђеним законом којим се уређује државна имовина.

 Чланом 35 став 1 алинеја 9 Статута општине Никшић („Службени лист ЦГ - Општински прописи“, бр. 31/18 и 21/23) одређено је да Скупштина располаже имовином, а чланом 38 став 1 Статута општине Никшић прописује се које акте Скупштина доноси у вршењу послова из свог дjелокруга.

**Разлози за доношење**

Програмом уређења простора општине Никшић за 2023.годину предвиђена је изградња Ватрогасног дома у Никшићу, за коју инвестицију су предвиђена средства из Капиталног Буџета Црне Горе.

Као локацију која задовољава услове и која је погодна за такву врсту инвестиције, стручне службе општине Никшић су идентификовале катастарску парцелу број 4454/1 уписану у листу непокретности број 2962 КО Никшић као својина Државе Црне Горе са правом располагања општине Никшић.

Изласком на лице мјеста али и увидом у катастарски операт утврђено је да се на поменутој парцели налазе три објекта-друштвене стамбене зграде, које су власништво општине Никшић а које стамбене просторе у истим бесправно користе више породица, између осталих и породице Милоша Елезовића, Милијане Пејовић и Радосаве Радуловић.

У поступку припреме Предлога ове Одлуке, између општине Никшић и Милоша Елезовића, Милијане Пејовић и Радосаве Радуловић потписан је Споразуми број 02-031-2355 од 04.09.2023. године, број 02-031-2357 од 04.09.2023.године и број 02-031-2356 од 04.09.2023. године. Поменутим Споразумима Милош Елезовић, Милијана Пејовић и Радосава Радуловић су се обавезали да ће добровољно иселити из поменутих стамбених простора, док ће општина Никшић као вид помоћи у циљу рјешавања њиховог стамбеног питања, истим обезбиједити средства у Буџету општине Никшић и то за Милоша Елезовића износ од 15.000,00 €, Милијану Пејовић износ од 17.500,00 € и Радосави Радуловић износ од 17.500,00 € . Износ из става 1 овог члана представља помоћ у стамбеном збрињавању истих и њихових породица, у циљу побољшања њиховог социјалног статуса.

Одлуком се прописује да ће се међусобна права и обавезе између Општине Никшић и Милоша Елезовића, Милијане Пејовић и Радосаве Радуловић регулисати посебним уговором и истом се овлашћује предсједник Општине да потпише поменуте Уговоре.

Са свега изнесеног а узимајући у обзир члан 27 став 1 тачка 15 Закона о локалној самоуправи којим је између осталог прописано да општина у складу са могућностима учествује у обезбјеђењу услова и унапређењу дјелатности здравствене заштите, социјалне и дјечије заштите и других области од интереса за локално становништво, предлажемо да Скупштина општине Никшић усвоји овај Предлог одлуке о обезбјеђењу средстава за помоћ у стамбеном збрињавању.

ДИРЕКЦИЈА ЗА ИМОВИНУ

ДИРЕКТОР

 РадосавУрошевић,с.р.

СЕКРЕТАРИЈАТ ЗА ФИНАНСИЈЕ,

РАЗВОЈ И ПРЕДУЗЕТНИШТВО

 СЕКРЕТАР

Зоран Шошкић,с.р.